**Felsőtárkány Község Önkormányzata Képviselő-testületének**

**.…/2017. (……..) önkormányzati rendelete**

**a közösségi együttélés alapvető szabályairól, valamint ezek elmulasztásának jogkövetkezményeiről**

Felsőtárkány Község Önkormányzatának Képviselő-testülete az Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, a Magyarország Alaptörvényének 32. cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 8. § (2) bekezdésben foglalt feladatkörében eljárva a közösségi együttélés alapvető szabályairól, valamint ezek elmulasztásának jogkövetkezményeiről az alábbi rendeletet alkotja.

**I. Fejezet**

**Általános rendelkezések**

**1. A rendelet hatálya**

**1. §** (1) A rendeletet hatálya Felsőtárkány község közigazgatási területén a jelen rendeletben meghatározott közösségi együttélés alapvető szabályaival ellentétes magatartást (továbbiakban: cselekmény) cselekvéssel, mulasztással vagy jogellenes állapot fenntartásával megvalósító 14. életévüket betöltött természetes személyekre, jogi személyekre, jogi személyiséggel nem rendelkező szervezetekre (továbbiakban: elkövető) terjed ki.

(2) A rendelet azon magatartási szabályok megsértése esetén nem alkalmazható, amelyeket magasabb szintű jogszabály bűncselekménynek vagy szabálysértésnek minősít, vagy közigazgatási bírsággal szankcionál.

**2. Eljárási szabályok**

**2. §** (1) A közösségi együttélés alapvető szabályait sértő magatartás miatt közigazgatási hatósági eljárás bejelentés, vagy a hatóság részéről eljáró személy észlelése alapján hivatalból indul.

(2) A közösségi együttélés alapvető szabályait sértő magatartások elévülésére, annak feltételeire a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) rendelkezései irányadók.

**3. §** (1) A közösségi együttélés alapvető szabályait sértő magatartás miatt a közigazgatási hatósági eljárás lefolytatására, és a cselekmény elbírálására a Képviselő-testület átruházott hatáskörében a jegyző jogosult.

 (2) A közösségi együttélés alapvető szabályait sértő magatartás elkövetőjével szembeni eljárásra egyebekben a Ket. rendelkezéseit kell alkalmazni.

**4. §** (1) A rendeletben meghatározott közösségi együttélés alapvető szabályait sértő magatartás elkövetőjével szemben

a) természetes személy elkövető esetén 5.000 forinttól 200.000 forintig,

b) jogi személy, jogi személyiséggel nem rendelkező szervezet elkövető esetén 5.000 forinttól 2.000.000 forintig

terjedő közigazgatási bírság (továbbiakban: bírság) szabható ki.

(2) A bírság mértékének megállapítása során figyelembe kell venni:

a) a közösségi együttélési szabályok megsértésének súlyát,

b) a nyilvántartás adatai alapján a cselekmény ismétlődését és gyakoriságát, ebből fakadóan érvényesíteni kell a fokozatosság elvét,

c) az elkövető vagyoni helyzetét és jövedelmi viszonyait.

(3) A kiszabott közigazgatási bírságot az elsőfokú határozat jogerőre emelkedését követő 15 napon belül kell az elkövetőnek megfizetni az Önkormányzat költségvetési számlájára.

(4) Korlátozottan cselekvőképes személlyel szemben közigazgatási bírság kiszabásának akkor van helye, ha önálló jövedelemmel rendelkezik, vagy önként vállalja a közigazgatási bírság megfizetését.

(5) Az elkövető eljárási képességére, szükség szerinti képviseletére a Ket. szabályai értelemszerűen irányadók.

(6) Amennyiben a közösségi együttélés alapvető szabályait sértő magatartás csekély súlyú, a cselekmény elkövetője az elkövetést megelőző egy évben a településen nem valósított meg a közösségi együttélés alapvető szabályait sértő magatartást, a személyi körülményei és a cselekmény elkövetésének körülményei alapján kellő visszatartó hatás várható, bírság helyett figyelmeztetés is alkalmazható.

(7) Ha a közigazgatási bírság fizetésére kötelezett a fizetési határidő leteltét megelőzően bizonyítja, hogy az összeg meg nem fizetése neki nem róható fel, és hogy rajta kívülálló ok lehetetlenné teszi a határidőre való teljesítést, vagy az számára aránytalan nehézséget jelentene, kérelmére a jegyző legfeljebb 6 havi részletfizetési kedvezményt engedélyezhet.

**3. Értelmező rendelkezések**

**5.§** E rendelet alkalmazásában:

1*. közösségi együttélés alapvető szabályait sértő magatartás*: az a tevékenység vagy mulasztás, vagy jogellenes állapot fenntartásában megnyilvánuló magatartás, amely szabálysértésnek vagy bűncselekménynek nem minősül, de a közösségi együttélés szabályaival ellentétes, azt sérti, vagy veszélyezteti és amelyet Felsőtárkány Község Önkormányzatának Képviselő-testülete ( a továbbiakban: Képviselő-testület) e rendeletben közösségi együttélés alapvető szabályait sértő magatartásnak minősít.

2. *közszolgáltató:* a Képviselő-testület által az ingatlantulajdonosoknál keletkező települési hulladék kezelésére feljogosító szolgáltató szervezet.

3. *ingatlantulajdonos:* az a természetes vagy jogi személy, jogi személyiséggel nem rendelkező szervezet, akinek/amelynek tulajdonában – vagy ha birtokosa a tulajdonos személyétől eltér – birtokában az ingatlan van.

4. *zöldterület*: állandó növényzettel fedett közterület, amely a település klimatikus viszonyainak megőrzését, javítását, ökológiai rendszerének védelmét, a pihenést és testedzést, vagy díszítő funkciót biztosít. Továbbá az a növényzet nélküli földes, murvás stb. közterület, ami a fenti funkciónak tesz eleget.

**II. Fejezet**

**A közösségi együttélés alapvető szabályait sértő magatartások**

**4. A környezetvédelemmel kapcsolatos szabályok megsértése**

**6. §** (1)A közösségi együttélés alapvető szabályait sértő magatartást követ el:

a.) a közterületen kereskedelmi, szolgáltató tevékenységet folytató, aki a közterület tisztántartására irányadó szabályokat megszegi,

b.) a tulajdonos, üzemeltető, vagy használó, aki a tulajdonát képező, vagy általa használt ingatlan előtti, melletti járdaszakasz tisztításáról, a hóeltakarításról, síkosság mentesítéséről nem gondoskodik,

c.) aki a közterületen lévő, vagy oda időszakosan, hulladékszállítás céljából kihelyezett hulladékgyűjtő edényekben – ideértve a lomtalanítás során kihelyezett hulladékot is – kutat, abból hulladékot válogat ki,

d.) aki a közterületi kézi hulladékgyűjtő edényekbe a szokásos mértékűnél nagyobb mennyiségű hulladékot helyez el.

e.) aki megszegi az avar, a kerti hulladék nyílttéri égetésére irányuló, önkormányzati rendeletben meghatározott szabályokat,

f.) az ingatlan tulajdonosa, használója, aki nem gondoskodik az ingatlanán elhelyezkedő zöld növényzet a közterületre történő, gyalogosforgalmat zavaró vagy balesetveszélyes túlnövésének megakadályozásáról, a túlnőtt növényzet eltávolításáról, valamint az ingatlan előtti nyílt ároknak és műtárgyainak tisztántartásáról, gyommentesítéséről,

g.) aki a közkifolyóból termőföldet locsol, gépjárművet mos, vagy a közkifolyó rendeltetésétől eltérő célra vizet használ,

h.) aki belterületen zajjal járó építési, vagy egyéb ipari tevékenységet munkanapokon 19 óra és 7 óra között, pénteken 19 óra és szombaton 9 óra között, vagy vasárnap vagy munkaszüneti napon végez,

i.) aki zöldfelület fenntartással kapcsolatos, zajt keltő tevékenységet meg nem engedett időszakban végez,

 j.) aki lakott területen, az ott levő épületben, vagy az ahhoz tartozó telken hangosító berendezést meg nem engedett időszakban működtet, és ezzel zajt okoz, amely alkalmas arra, hogy mások nyugalmát zavarja,

(2) Az (1) bekezdés i.) pontja alkalmazásában megengedett időszak: munkanapon 7 óra és 19 óra között, szombaton, vasárnap és munkaszüneti napon 9 óra és 18 óra között.

(3) Az (1) bekezdés j.) pontja alkalmazásában megengedett időszak: munkanapon 7 óra és 19 óra között, szombaton 9 óra és 22 óra között, vasárnap és munkaszüneti napon 9 óra és 18 óra között.

**5. A közterületek rendeltetéstől eltérő használatával kapcsolatos szabályok megsértése**

**7. §** A közösségi együttélés alapvető szabályait sértő magatartást követ el:

a) aki közterületen az erre irányuló közterület-használati engedély nélkül, vagy az engedélyben foglaltaktól eltérő módon szervez és tart közterület-használati engedély birtokában szervezhető rendezvényt,

b) az a rendező, aki a közterület-használati engedély alapján megtartott rendezvény teljes ideje alatt nem biztosítja a rend betartását, és a rendezvény helyszínéről történő kulturált elvonulást,

c) az a rendező, aki a rendezvény ideje alatt és azt követően nem gondoskodik a közterület tisztántartásáról, az egy óránál tovább tartó rendezvények esetén illemhely biztosításáról,

d) az a rendező, aki a közterület-használati engedély alapján megtartott rendezvény során 22 óra után, valamint idegenforgalmi főszezon idején – július hó 1-től szeptember hó 30-ig - 23.00 óra után hangosító berendezést használ. Ettől eltérni csak az Önkormányzat által előre meghirdetett rendezvények megvalósítása esetén lehet.

e) az az időszakosan kitelepült, WC-vel nem rendelkező vendéglátó üzlet, amely WC használat lehetőségéről nem gondoskodik teljes nyitvatartási ideje alatt,

f.) aki közterületen az erre irányuló közterület-használati, tulajdonosi engedély nélkül, vagy nem az engedélyben foglaltak szerint ideiglenes bútorzatot, vagy más műszaki alkotást helyez el, létesít, tart fenn,

g) aki zöldterület arra ki nem jelölt részén gyalogosan vagy járművel közlekedik, vagy járművel várakozik,

h) aki zöldterületek rendeltetéstől eltérő, engedélyezett használata esetén a növényzet védelméről és helyreállításáról nem gondoskodik,

i) aki zöldterületen erre irányuló engedély nélkül gépjármű parkolót létesít,

 j) aki közterületi játszótérre kedvtelésből tartott állatot – vakvezető vagy mozgáskorlátozott személyt közlekedésében segítő kutya kivételével – bevisz, beenged,

 k) aki az Önkormányzat által, vagy önkormányzati együttműködéssel létesített közterületi emléktáblát, emlékművet beszennyez, eltakar, vagy eltávolít,

 l) aki emlékművön, utcabútorzaton, egyéb közterületi berendezési tárgyon, valamint a lejárati lépcsőn, kőpadon, templomok előtti lépcsővel határolt részen gördeszkázik, görkorcsolyázik, kerékpározik,

 m) aki közterületen elhelyezett műtárgyat, reklámhordozót, köztéri szobrot, emlékművet, dísztárgyat, utcaburkolatot, utcabútort, élőnövényt megrongál, megsemmisít, engedély nélkül ráfest (grafiti).

**6. A parkolás rendjével kapcsolatos szabályok megsértése**

**8. §** A közösségi együttélés alapvető szabályait sértő magatartást követ el:

a) aki üzemképtelen, vagy rendszám nélküli gépjárművet, vontatványt, mezőgazdasági gépet 30 napon túl, közterület-használati engedély nélkül tárol a közterületen,

b) aki a 3500 kg össztömeget meghaladó gépjárművet - autóbusz, tehergépkocsi, mezőgazdasági vontató, lassújármű, járműszerelvény, nehéz pótkocsi és lakókocsi, valamint munkagép - közterületen tárolja, valamint az autóbuszt nem az arra kijelölt közterületen és időtartam betartásával várakoztatja.

**7. A reklámhordozók és hirdetmények elhelyezésével kapcsolatos szabályok megszegése**

**9. §** A közösségi együttélés alapvető szabályait sértő magatartást követ el:

a) aki – önkormányzati rendeletben meghatározott kivételekkel - közterületen reklámhordozót közterület-használati engedély nélkül, vagy az engedélyben foglaltaktól eltérő módon, vagy önkormányzati rendeletben kifejezetten tiltott helyen létesít,

b) a reklámhordozó tulajdonosa és a hirdetmény közzétevője, ha a reklámhordozó folyamatos karbantartásáról nem gondoskodik,

c) aki a plakátot nem plakát elhelyezésére szolgáló hirdetőtáblákon helyezi el, különös tekintettel arra, aki közterületen lévő növényzetre, védett természeti értékre helyezi ki a reklámhordozót,

d) a hirdetmény közzétevője és az, akinek az érdekében a kihelyezés történt, ha az idejét múlt hirdetményt egy héten belül nem távolítja el.

**8. Az állattartás körében érvényesítendő szabályok megsértése**

**10. §** A közösségi együttélés alapvető szabályait sértő magatartást követ el,

a) aki közterületen, közforgalom számára megnyitott helyen gazdátlan, kóbor állatot etet, itat, tart,

b) aki kedvtelésből tartott állatot - vakvezető, illetve mozgáskorlátozottakat segítő kutya kivételével - olyan közterületre, közforgalom számára megnyitott helyre, ahol azt tábla tiltja, vagy vendéglátó egységbe, tópart, temető területére, kulturális, oktatási, szociális, sport- vagy egészségügyi intézmény területére, ügyfélforgalmat lebonyolító közintézmény épületébe bevisz, beenged,

c) aki bekerítetlen ingatlanon ebet szabadon enged, tart,

d) aki közkifolyóknál, illetve a Felsőtárkányi tóban kedvtelésből tartott állatot fürdet,

e) aki kedvtelésből tartott állat ürülékét a közterületről nem távolítja el.

**11. §** A közösségi együttélés alapvető szabályait sértő magatartást követ el az a haszonállattartó,

a) aki nem gondoskodik a trágya, trágyalé külön jogszabályokban meghatározott módon történő gyűjtéséről, a tároló szükség szerinti kiürítéséről,

b) aki az ingatlanán keletkezett trágyát közterületen helyezi el,

c) aki haszonállatot közkifolyónál itat, mosdat,

d) aki közterületen haszonállatot tart, legeltet, vagy a zárt ingatlanról felügyelet nélkül kienged.

**9. Hulladékgazdálkodási szabályok megsértése**

**12. §** A közösségi együttélés alapvető szabályait sértő magatartást követ el:

a) aki a települési hulladékot, szelektíven gyűjtött hulladékot nem az önkormányzati rendeletben előírt módon helyezi el a hulladékátadó helyen,

b) aki a hulladékot a gyűjtőedényben úgy helyezi el, hogy az az edény mozgatásakor és ürítésekor kiszóródhat, vagy a gépi ürítést akadályozza,

c) aki a gyűjtőedényt úgy helyezi el, hogy az akadályozza a jármű- és gyalogos forgalmat, elhelyezése baleset vagy károkozás veszélyének előidézésével jár,

d) aki a gyűjtőedénybe folyékony, mérgező, tűz - és robbanásveszélyes anyagot, állati tetemet vagy egyéb olyan anyagot helyez el, amely veszélyeztetheti a begyűjtést, az ürítést végző személyek vagy más személyek életét, testi épségét, egészségét,

e) aki a szelektív hulladékot gyűjtőedényen kívül helyezi el, még abban az esetben is, amikor a gyűjtőszigetre elvitt szelektív üveg hulladék edényben való elhelyezésére az edény telítettsége miatt nincs mód,

f) aki a települési hulladékot közterületen, illetve más ingatlanán hagyja,

g) aki a háztartásban keletkező veszélyes hulladékokat nem a közszolgáltató által üzemeltetett hulladékgyűjtő udvarban adja le, hanem azokat egyéb hulladékgyűjtő edénybe helyezi.

**10. Más jogszabályokban nem szabályozott nemzeti jelképek védelme**

**13. §** A közösségi együttélés alapvető szabályait sértő magatartást követ el:

a) aki a Történelmi Magyarország tájegységeinek címerét, jelképeit, zászlaját közösséget sértő módon használja,

b) aki a Történelmi Magyarország gazdasági-politikai egységeinek címerét, jelképeit, zászlaját a közösséget sértő módon használja,

c) aki az ősi magyar hagyományt éltető székely-magyar rovásírást közösséget sértő módon használja, az ilyen felirattal ellátott műtárgyat rongálja,

d) aki „Felsőtárkány” helységnevét, valamint a települési jelképeket nem az önkormányzati rendeletben előírt módon használja.

**11. Záró rendelkezések**

**14. §** Ez a rendelet 2017. ……………… lép hatályba.

dr. Juhász Attila Simon Hegyiné Kertész Zsuzsanna

 polgármester jegyző